[{"text_idx": "#000002", "text": "2007an lehenengoz Santiago Bidea egin zuenetik, 44 aldiz ibili da erromes, dauden ia bide guztietatik"}, {"text_idx": "#000006", "text": "Hainbeste Santiago Bide eta gero, ezaguna da Maritxu Usabiaga aterpetxeetan. \u00abBehin Fromistan, iristen ikusi nindutenean aterpetxekoak esan zidan \u2018ze ondo zatozkigun! Bide gehien egin dituen erromesa aurkeztu behar dut eta nor zu baino hobeto!\u2019. Irailak 2an Erromesaren Eguna ospatzen dute eta hiruri saritu gintuzten. Esan zidaten gero hitz batzuk esan behar nituela eta zerbait prestatzeko, baina sentitzen nuena esango nuela esan nien. Bukatu nuenean ondoan neukanak esan zidan \u2018uste dut eliza guztia emozionatu duzula\u2019\u00bb, gogoratzen du.\nHala ere, ez da gertatu zaion kuriositate bakarra. \u00abErromatik hasi nintzen batean aurreko egunean La Vernan geratu nintzen, baina ez zegoen tokirik, eta Asisko San Frantziskok lo egin zuen etxe berean ostatu eman zidaten\u00bb, dio. Inoiz ez du arazorik izan ostatua aurkitzeko, \u00abnoizbait lurrean lo egin izan dut, aterpetxeetan tokirik ez zegoelako, baina kalean inoiz ez. Normalean erromesoi ez gaituzte kalean uzten, elizatan edo beti bilatzen dute tokiren bat\u00bb."}]